ግብር ከፋዩ ህብረተሰብ ኃላፊነቱን እንዲወጣ የግንዛቤ ማስጨበጫ ትምህርት እየተሠጠ ነው
አዲስ አበባ ፤ ጥቅምት 26/2006 (ዋኢማ) -ግብር ከፋዩ ህብረተሰብ የሚጠበቅበትን ኃላፊነት በአግባቡና በወቅቱ እንዲወጣ ለማስቻል የሕትመትና የብሮድካስት ሚዲያን በመጠቀም የግንዛቤ ማስጨበጫ ትምህርት እየሠጠ መሆኑን የገቢዎችና ጉምሩክ ባለሥልጣን አስታወቀ፡፡በባለሥልጣኑ የትምህርትና ኮምዩኒኬሽን ዳይሬክቶሬት ዳይሬክተር አቶ ኤፍሬም መኮንን ለዋልታ እንደገለጹት፣ የግንዛቤ ማስጨበጫ ትምህርቱ በታክስ  አገራዊ ግዴታና አዲስ በወጡ የግብር ህጎች፤ ደንቦችና መመሪያዎች ላይ ያተኮረ ነው።በመርካቶ አካባቢ ስድስት ጣቢያዎችን በመክፈት  የግንዛቤ ማስጨበጫ  ሥልጠና እየተሠጠ እንደሆነ የጠቆሙት አቶ ኤፍሬም በየንግድ ማዕከላቱ የቤት ለቤት ቅስቀሳ በማካሄድና  በማስተማር  ቀስ በቀስ  በግብር ከፋይነት እንዲመዘገቡ እየተደረገ ነው ብለዋል።በአዲስ አበባ ከተማ በ2006 ዓም የተለያዩ  የወጣቶች ፤ የሴቶችና የነዋሪዎች ፎረምን  በመጠቀም  እስከ ወረዳ  ድረስ  በግብር  አስፈላጊነትና ጠቀሜታ ላይ ትምህርት ለመሥጠት መታቀዱን የጠቀሱት  አቶ ኤፍሬም  በከተማዋ ታላላቅ  የውይይት መድረኮችን  በማዘጋጀት ሰፊ ንቅናቄ  ለመፈጠር መታቀዱን አያያዘው ገልጸዋል ።  በዘንድሮ ዓመት የገቢዎችና ጉምሩክ ባለሥልጣን መሥሪያ ቤት የኪራይ ሰብሳቢነትን ለማስወገድ ለሠራተኞች በአምስት ዙር ሥልጠናዊ ግምገማ  መካሄዱን የገለጹት አቶ ኤፍሬም የአንድ ለአምስት አደረጃጀት በመፍጠር ሠራተኛው እርስ በራሱ እየተማማረ መሆኑን ተናግረዋል ።በመጨረሻም ሁሉም የህብረተሰብ ክፍል የሚጠበቅበትን ግብር በራሱ ተነሳሽነትና በሃላፊነት እንዲከፍል አቶ ኤፍሬም ጥሪ አቅርበዋል ።